Hronologija srpsko-hrvatskih odnosa (2001–2010)

**Hronologija srpsko-hrvatskih odnosa** u periodu 2001-2010. Od interesa su događaji iz sfere politike, pravosuđa, privrede, sporta, estrade i dr., u vezi odnosa Srba i Hrvata, odn. Hrvatske i Srbije, tj. SRJ i SCG, kao i okvirni događaji promenâ vlasti u tim zemljama.

## [[2001]]
* 25. 1. - Zoran Đinđić stupio na položaj predsednika vlade Srbije (do 2003).
* 9. 2. - Protesti u Hrvatskoj zbog naloga za hapšenje gen. Mirka Norca. Dva dana kasnije veliki prosvjed podrške generalu na Splitskoj rivi, govori čelnik opozicione HDZ, Ivo Sanader.
* 5. 3. - Tužilaštvo u Rijeci podiglo optužnicu protiv "Gospićke petorke", zbog zločina na području Gospića u oktobru 1991.
* 23. 3. - Haškom tribunalu predat Milomir Stakić, bivši gradonačelnik Prijedora.
* 15. 5. - Prvi u nizu članaka u Nacionalu o "Duhanskoj mafiji" (optužen Stanko Subotić Cane).
* 25. 5. - U Beču parafiran Sporazum o podeli imovine bivše SFRJ.
* 8. 6. - Generali Ante Gotovina i Rahim Ademi optuženi pred ICTY-jem za zločine nad Srbima.
* 28. 6. - Slobodan Milošević izručen Haškom tribunalu.
* 29. 6. - Pet zemalja naslednica SFRJ u Beču potpisalo okvirni Sporazum o sukcesiji.
* 7. 7. - Hrvatska vlada odlučila izručiti generale Ademija i Gotovinu, ostavke podnela četiri ministra iz HSLS (→ Trećesiječanjska vlast).
* 9. 10. - U Hagu protiv Miloševića podignuta i optužnica za rat u Hrvatskoj, navodi se još 15 saučesnika "zajedničkog zločinačkog poduhvata".
* 8. 11. - U Obrenovcu uhapšeni braća Predrag i Nenad Banović, pred Haškim tribunalom optuženi za zločine u logoru Keraterm 1992 (povod za pobunu Jedinice za specijalne operacije).
* 12. 11. - Viceadmiral u penziji Miodrag Jokić se dobrovoljno predao Haškom tribunalu.

## [[2002]]
* 3. 4. - Tužilaštvo ICTY, zbog nedostatka dokaza, zatražilo povlačenje optužnice protiv bosanskog Srbina Nenada Banovića, kojeg je teretilo za zločine počinjene u logorima prijedorskog područja počinjene tokom 1992. godine.
* 6 - 7. 4. - Miroslav Ilić nastupa u Hrvatskoj (Koprivnica i Samobor).
* 15. 5. - Bivši predsednik RSK Milan Martić se predao Haškom tribunalu.
* 20. 9. - ICTY objavio optužnicu protiv Janka Bobetka (u vezi sa Medačkim džepom) - hrvatska vlada odbija njegovo izručenje, na osnovu njegovog lošeg zdravlja.
* 27. 9. - Hrvatski sabor jednoglasno protiv optužnice za Janka Bobetka.
* 2. 10. - Biljana Plavšić izjavila da se oseća krivom po tački optužnice za zločin protiv čovečnosti, ostale tačke (uključujući genocid) povučene.
* 15. 12. - Posmatrači UN okončali misiju na poluostrvu Prevlaka (započetu marta 1992), kontrola predata hrvatskim vlastima.
* 15. 12. - Sazvano krovno tijelo hrv. manjine u Srbiji na elektorskoj skupštini, HNV. Slavi se kao nacionalni blagdan hrvatske manjine u Srbiji.
* 23. 12. - Pokrenuta Srpskohrvatska Wikipedija.
* 23. 12. - Potpisan ugovor o slobodnoj trgovini između SRJ i Hrvatske (Miroljub Labus i Ljubo Jurčić).

## [[2003]]
* 19. 2. - Hrvatski Agrokor dobio većinski udeo u Frikomu.
* 24. 2. - Vojislav Šešelj se predao Haškom tribunalu.
* 27. 2. - Biljana Plavšić osuđena pred ICTY na 11 godina zatvora (puštena 2009).
* 12. 3. - Ubijen premijer Srbije Zoran Đinđić, na sahrani 15. 3. prisustvuje i premijer Hrvatske Ivica Račan.
* 13. 3. - Uhapšeni Jovica Stanišić (isporučen Hagu 11. 6.) i Franko Simatović Frenki.
* 24. 3. - Županijski sud u Rijeci osudio generala Mirka Norca i Tihomira Oreškovića na višegodišnje kazne zatvora za masakr u Gospiću.
* 29. 4. - Smrću gen. Janka Bobetka okončan sukob Hrvatske i ICTY-ja. Hiljade prisutnih na sahrani 2. 5..
* 13. 6. - Na beogradskom naselju Cerak uhapšen bivši oficir JNA i haški optuženik Veselin Šljivančanin. Prilikom operacije hapšenja, došlo do sukoba policije i više stotina građana koji su pokušali da spreče hapšenje - povređeno više desetina osoba.
* 15. 6. - Finale Evropskog šampionata u vaterpolu u Kranju: Srbija i Crna Gora pobedila Hrvatsku. Hrvatski navijači divljali u Kranju, a srpski napali hrvatsku ambasadu u Beogradu.
* 30. 7. - Slučaj Svetozar Karan: prvostepeno osuđen u Gospiću za ratne zločine na 13 godina, sudija Branko Milanović u obrazloženju naveo "on, preci i Osmanlije 500 godina vrše genocid".
* kolovoz - Predsednik Stipe Mesić i koalicioni lideri bojkotovali Sinjsku alku, jer su organizatori iskazali podršku optuženim hrvatskim generalima.
* 27. 8. - Penz. adm. Miodrag Jokić priznao krivicu za ratne zločine u Dubrovniku.
* 10. 9. - Stjepan Mesić je u poseti Beogradu, on i Svetozar Marović se uzajamno izvinuli zbog svega što su građani Hrvatske i SCG jedni drugima radili u prošlosti.
* 23. 12. - Nakon izborne pobjede u studenom, novi hrvatski premijer je Ivo Sanader (HDZ).

## [[2004]]
* 6. 1. - Hrvatski premijer Ivo Sanader čestita Srbima Božić pozdravom "Hristos se rodi".
* 3. 3. - Vojislav Koštunica (DSS) novi premijer Srbije.
* 30. 3. - Skupština Srbije usvojila Zakon o pravima optuženih pred Haškim tribunalom i njihovih porodica (glasali SRS, DSS, SPS).
* 26. 6. - Posle 14 godina krenuli vozovi iz Beograda za Split i Rijeku.
* 11. 7. - Boris Tadić novi predsednik Srbije.
* 13. 7. - Neposredno po prispeću haške optužnice u Beograd, Goran Hadžić, bivši predsednik RSK pobegao iz svoje kuće u Novom Sadu.
* 27. 8. - Po odluci hrvatske Vlade, uklonjeni spomenici Mili Budaku u Svetom Roku i Juri Francetiću u Slunju.
* 15. 9. - Evropski parlament usvojio rezoluciju u kojoj se izražava "duboka zabrinutost zbog učestalog kršenja ljudskih prava u pokrajini Vojvodini".
* 13. 11. - MUP RH zabranio košarkašu "Partizana" Milanu Guroviću ulazak u Hrvatsku zbog tetovaže Draže Mihajlovića.
* 15. 11. - Ivo Sanader u Beogradu - prva poseta hrvatskog premijera od raspada SFRJ.

## [[2005]]
* 13. 3. - Rukometna utakmica Zagreb - Partizan: pretučeni novinari iz Srbije i sutkinja Vrhovnog suda Srbije.
* 16. 3. - Evropska unija ocijenila da Hrvatska ne surađuje dovoljno sa Haaškim sudom, zbog čega je odgođen početak pregovora za članstvo.
* 10. i 12. 5. - Arsen Dedić i Gabi Novak nastupaju u Beogradu.
* 14. 5. - Skup četnika na Ravnoj Gori prvi put pod pokroviteljstvom srpske vlade, pet dana ranije delegacija ratnih veterana SAD uručila kćerki Draže Mihailovića orden za zasluge kojim je posthumno odlikovan 1948.
* 6. 7. - Predsednik Hrvatske Stjepan Mesić stigao u trodnevnu posetu SCG.
* 19. 8. - Darko Rundek lakše povređen u napadu u Beogradu, kasnije popio kafu sa predsednikom Tadićem.
* 3. 10. - Carla Del Ponte donijela pozitivno mišljenje o suradnji Hrvatske s Haškim sudom čime je otklonjena posljednja prepreka za početak pregovora o ulasku Hrvatske u EU.
* 8. 12. - Na Kanarskim otocima uhapšen hrvatski general Ante Gotovina, optužen za ratne zločine. On je bio u bjekstvu od jula 2001. zbog optužbi Haškog tribunala za zločine protiv čovječnosti nad Srbima tokom vojne operacije "Oluja".
* 12. 12. - U Beogradu presuda za Masakr na Ovčari, ukupno 231 godina zatvora.

## [[2006]]
* 5. 3. - Milan Babić, lider RSK, izvršio samoubojstvo u svojoj ćeliji u Haaškom tribunalu.
* 11. 3. - Slobodan Milošević umro u haškom pritvoru.
* 10. 5. - Branimiru Glavašu ukinut zastupnički imunitet za slučaj "garaža" 
* 3. 6. i 5. 6. - Crna Gora proglasila a Srbija konstatovala nezavisnost.
* 7. 11. - U Hagu počelo suđenje Šešelju (predao se 2003.); štrajkuje glađu od 10. novembra do 8. decembra.
* 14. 11. - Kompanije Delta M iz Srbije i Agrokor iz Hrvatske objavile stvaranje strateškog partnerstva.
* 14. 12. - Vrhovni sud Srbije ukinuo presudu u slučaju "Ovčara" - ponovno suđenje.

## [[2007]]
* 12. 1. - Milomir Stakić, odgovoran za zatvaranje nekoliko hiljada nesrba tokom rata 1992-1995, prebačen je u Francusku na izdržavanje kazne od 40 godina zatvora.
* 12. 6. - Milan Martić, bivši predsjednik Republike Srpske Krajine, na haškom sudu osuđen na 35 godina zatvora zbog zločina protiv čovječnosti.
* 24. 6. - Predsednik Srbije Boris Tadić se u emisiji "Nedjeljom u 2" izvinjava "svim pripadnicima hrvatskog naroda koje su učinili nesrećnima pripadnici moga naroda".
* 25. 7. - Otvoreno pismo uglednika Hrvata iz Vojvodine pol. i kult. vrhu RH u kojem ih pozivaju na akciju protiv politike asimiliranja Hrvata u Srbiji.
* 27. 9. - Prvostepene presude "Vukovarskoj trojci" pred ICTY: Mile Mrkšić na 20 godina (potvrđeno 2009) i Veselin Šljivančanin 5 godina (oslobođen 2011. posle dve promene kazne); Miroslav Radić oslobođen.
* 7. 11. - Nakon više od četiri i po godine od predaje, pred Haškim tribunalom počelo suđenje lideru Srpske radikalne stranke Vojislavu Šešelju.
* 29. 12. - Afera "Vepar": ministar unutarnjih poslova Ivica Kirin podnio ostavku jer je učestvovao u "božićnom lovu" na Bilogori sa Mladenom Markačem, haškim optuženikom koji je time prekršio kućni pritvor.

## [[2008]]
* januar - u Umjetničkom paviljonu u Zagrebu postavljena izložba "Stotinu vrhunskih djela hrvatskih umjetnika iz perioda 1850–1950", u organizaciji Narodnog muzeja iz Beograda.
* 30. 1. - HNV i DSHV uputili Otvoreno pismo državnom vrhu Republike Hrvatske i Republike Srbije te vlastima AP Vojvodine zbog "kršenja prava hrvatske manjine na obrazovanje na materinjem jeziku" u Srbiji.
* 21. 2. - Neredi u Beogradu nakon proglašenja nezavisnosti Kosova, oštećena i hrvatska ambasada.
* 15. 3. - Iz splitske pošte na Kopilici odneto 15 milijuna kuna, u saradnji srpskih i hrvatskih kriminalaca.
* 19. 3. - Hrvatska priznala neovisnost Kosova.
* 11. 6. - U Pančevu uhapšen jedan od preostala četiri haška optuženika, Stojan Župljanin, optužen za ratne zločine nad Muslimanima i Hrvatima tokom rata u Bosni i Hercegovini;
* 7. 7. - Nakon majskih izbora, novi premijer Srbije Mirko Cvetković (DS), zamenik i minisatar unutrašnjih poslova Ivica Dačić (SPS).
* 21. 7. - U Beogradu uhapšen Radovan Karadžić.
* 23. 10. - U Zagrebu ubijen Ivo Pukanić, urednik "Nacionala".

## [[2009]]
* 8. 1. - U Splitu podignute optužnice protiv petorice zbog zločina u Lori.
* 3. 2. - Federalni sud Australije odbio žalbu Kapetana Dragana na izručenje Hrvatskoj.
* 12. 3. - Presude za zločin na Ovčari (od 18 optuženih, 5 oslobođeno, ostali 5 do 20 godina robije).
* 27. 4. - Uhapšen Sreten Jocić zbog sumnje da je umešan u ubistvo Ive Pukanića i Nike Franjića.
* 5. 5. - Veselin Šljivančanin pravosnažno osuđen u Hagu zbog zločina u Vukovaru 1991. na 17 godina (povećano sa 5).
* 8. 5. - Branimir Glavaš osuđen u Zagrebu na 10 godina zbog zločina nad Srbima 1991, istog dana pobegao u BiH.
* 1. 7. - Ivo Sanader iznenada podnosi ostavku na mjesto premijera Hrvatske i predsjednika HDZ i kaže da se povlači iz politike; Jadranka Kosor premijerka od 6. srpnja.
* 4. 9. - Iz zatvora u Australiji pušten Kapetan Dragan (Dragan Vasiljković), zbog sumnje u pošteno suđenje u Hrvatskoj.
* 9. 9. - Zadarski srednjoškolci u Pragu napali beogradske gimnazijalce.
* 4. 12. - Tjednik "Novosti" Srpskog narodnog vijeća ulazi u javnu prodaju.

## [[2010]]
* 4. 1. - Srbija podnela Međunarodnom sudu pravde u Hagu kontratužbu protiv Hrvatske za genocid u periodu 1991—1995.
* 8. 1. - Poseta hrvatskog predsednika Mesića Kosovu izaziva negodovanje u Srbiji.
* 18. 2. - Inauguracija novog predsednika Hrvatske Ive Josipovića. Predsednik Srbije Tadić ne dolazi zbog prisustva predsednika Kosova Sejdiua.
* 8. 3. - U zagrebačkom Jarunu nađen torzo srpskog kriminalca Cvetka Simića (noge pronađene sutradan u blizini).
* 17. 3. - Više tužilaštvo u Beogradu odustalo je od optužnice protiv generala Vlade Trifunovića (1995. bio osuđen zbog predaje kasarne u Varaždinu 1991., presuda ukinuta početkom 2010.).
* 24. 3. - Iznenadni susret predsednikâ Josipovića i Tadića u Opatiji.
* 16. 4. - Sastanak predsednikâ Šoljoma (Mađarska), Tadića i Josipovića u Pečuju; zatim Josipović i Tadić u Bačkom Monoštoru.
* 20. 4. - U Beogradu počinje suđenje Sretenu Jociću ("Joca Amsterdam"), optuženom za ubistvo Ive Pukanića.
* 12. 5. - U Australiji uhapšen Dragan Vasiljković (*Kapetan Dragan*), koji je nestao 30. 3., nakon odluke australijskog Vrhovnog suda o njegovom izručenju Hrvatskoj.
* 14 -15. 5. - Godišnja skupština EBRD u Zagrebu, susreti premijera iz regije. Hrvatska poklonila Srbiji prevod standarda EU.
* 29 - 30. 5. - Sastanak Igmanske inicijative u Sarajevu, učestvuju lideri BiH, Srbije, Hrvatske i Crne Gore. Ivo Josipović posetio Republiku Srpsku.
* 8. 6. - U Zagrebu potpisan vojni sporazum između Srbije i Hrvatske.
* 8. 6. - Miloš Simović u Zagrebu pucao u Sretka Kalinića - obojica u Srbiji osuđeni za učešće u ubistvu Zorana Đinđića (Simović uhapšen 10. 6. nakon prelaska srpske granice).
* 1. 7. - Hrvatska Atlantic grupa kupuje slovenačku Droga Kolinska, koja poseduje i srpske firme Soko Štark, Grand prom (kafa) i Palanački kiseljak.
* 9. 7. - *Croatia Summit* u Dubrovniku - opet u koliziji učešće srpskih i kosovskih predstavnika.
* 11. 7. - Srbija se plasirala u polufinale Davis Cup-a, pobedom nad Hrvatskom 4-1 u Splitu.
* 18 - 19. 7. - Poseta predsjednika Josipovića Srbiji (Beograd i Subotica).
* 30. 7. - Srbija, Hrvatska i Slovenija u Beogradu potpisale Deklaraciju o osnivanju zajedničkog železničkog preduzeća.
* 25. 8. - Sretko Kalinić izručen Srbiji iz Hrvatske.
* 1. 10. - Samostalni srpski tjednik "Novosti" sa naslovnicom "Obadva, obadva su pala!", u vezi pada migova prethodnog meseca - kontroverza i pretnje.
* 4. 10. - Od Paraćina do Sežane krenuo prvi voz srpsko-hrvatsko-slovenačkog transportnog preduzeća "Kargo 10".
* 4. 11. - Predsednik Srbije Boris Tadić u "istorijskoj poseti" Vukovaru. Sa hrvatskim kolegom Josipovićem odao poštu na Ovčari i u Paulinom Dvoru.
* 24 - 25. 11. - Zvanična poseta predsednika Tadića Hrvatskoj (Zagreb, Krnjak, Deringaj, manastir Krupa).
* 9. 12. - Robert Prosinečki novi trener Crvene Zvezde.
* 10. 12. - Tomislav Merčep uhićen pod optužbom za ratne zločine.

## Reference

## Srodno
* Hronologija srpsko-hrvatskih odnosa (1996-2000)
* Hronologija srpsko-hrvatskih odnosa (2011-2020)
* Hrvatsko-srpski odnosi